અમેરિકામાં દરેક ધંધો મોલ ટાઇપનો થઈ ગયો છે તેમાં હોસ્પિટલો પણ બાકાત નથી. ભારતમાં પણ આપણે અમેરિકાના ચાળે ફાઇવસ્ટાર હોટેલોના ચાળે ચડ્યા છીએ. સાથોસાથ મેડિક્લેઇમનું દૂષણ ઘૂસાડી દેવાયું છે. આ બંને ઇન્ડસ્ટ્રીઝ એવું ચક્કર ચલાવે છે કે સાજોસારો માણસ વિનાકારણે દવાઓ લીધા કરે. એટલું જ નહિ સારવારની પદ્ધતિ એવી વિકસી છે કે હોસ્પિટલો, ડોક્ટરો, ફાર્મા કંપનીઓ અને મેડિકલ વીમા ઉતારવાની કંપનીઓ પણ ચિક્કાર કમાય. દર્દીઓને સારું ફિલ થાય તેવી દવા આપવા માટે મોટી ક્લિનિકોમાં ડોક્ટરો પર પ્રેશર હોય છે. ડોક્ટર અંગત રીતે નુકસાન થયાનું જાણતો હોય તો પણ પ્રેશરમાં આવીને દવાઓનું પ્રિસ્ક્રીપ્શન લખી આપતો હોય છે. સામાન્ય લોકો મરતા રહે છે, પણ કલાકારનું મોત થાય ત્યારે હવે નશીલા ડ્રગ્ઝ સાથે મેડિકલ ડ્રગ્ઝની પણ ચર્ચા થાય છે. જોકે ઇમિગ્રેશન જેવા મુદ્દામાં અડવાયેલી વર્તમાન અમેરિકન સરકાર માટે આ મુદ્દો મહત્ત્વનો ન હોવાથી ખાસ કશો ફેર પડે તેમ જાણકારો માનતા નથી. ઓબામા વખતે મેડિકેરની બાબતમાં ચર્ચાઓ ચાલી હતી. તેમના ઓબામાકેર તરીકે ઓળખાતા પ્રોગ્રામમાં પણ બહુ વિવાદો થયા એટલે સારવારના ક્ષેત્રને સારવારની જરૂર છે તે થઈ જ નથી એમ કહી શકાય.